Karen Ellemann (V), 2008-04-15:
Det lovforslag, vi nu skal behandle, har til formål at gennemføre de nødvendige ændringer i udlændingeloven, så vi letter adgangen til Danmark for den kvalificerede udenlandske arbejdskraft.
Adgangen til det danske arbejdsmarked skal naturligvis kobles til vurderingen af mangelen på arbejdskraft og udviklingen på arbejdsmarkedet.
Regeringens jobplan, som støttes af Dansk Folkeparti, Det Radikale Venstre og Ny Alliance, målretter den indsats, som er nødvendig for at forbedre rekrutteringsgrundlaget helt generelt, og i dette tilfælde altså også helt konkret den højt kvalificerede udenlandske arbejdskraft.
I lovforslaget er der tale om en udvidelse af positivlisten, nedsættelse af beløbsgrænsen, indførelse af en ny udvidet greencardordning, muligheden for koncernopholdstilladelser og bedre mulighed for jobskifte.
I Venstre er vi glade for, at der er flertal for at arbejde seriøst og konkret på at skaffe mere arbejdskraft til Danmark.
Alle kender vi til arbejdsmarkedets meldinger om manglende hoveder og hænder, og derfor er det her naturligvis et lovforslag, som vi støtter fuldt ud.
Det er vigtigt, at vi letter på både regelgrundlag og proces i forbindelse med rekruttering af udenlandsk arbejdskraft, hvis vi skal gøre os nogen forhåbninger om at kunne være med i konkurrencen om at tiltrække den kvalificerede udenlandske arbejdskraft.
Med udvidelsen af positivlisten bliver både bachelorer og andre med en mellemlang uddannelse nu også medtaget, og det er glædeligt, at der her fortsat også er fokus på fleksibiliteten, når listen udformes, så den afspejler behovet på arbejdsmarkedet på grundlag af en systematisk overvågning af markedet.
Det vil betyde, at listen i tider med stor mangel på kvalificeret arbejdskraft eksempelvis vil indeholde flere stillingskategorier, mens den i perioder med mindre gode konjunkturer modsat vil indeholde færre stillingskategorier, ligesom jobkortordningens beløbsgrænse og greencardordningens pointkrav vil kunne justeres, så tilgangen til det danske arbejdsmarked kan begrænses.
Vi synes, at den foreslåede nedsatte beløbsgrænse fra en årlig indkomst på 450.000 kr. til 375.000 kr. er fornuftig, fordi det imødekommer arbejdsmarkedets behov.
Med forslaget om at udvide greencardordningen tager vi endnu et vigtigt skridt i retning af at udvise større åbenhed på det danske arbejdsmarked.
Ordningen vil stadig bygge på et pointsystem og betyder konkret, at udlændinge, som opfylder pointkravet, vil kunne få opholds- og arbejdstilladelse.
Endnu en del af den store pakke i dette lovforslag er koncernopholdstilladelserne.
Som det er nævnt under de øvrige tiltag, er fokus også her lagt på at lette adgangen for virksomheder i Danmark til at modtage udenlandsk arbejdskraft.
Helt konkret handler det altså for de danske virksomheder om at kunne hente medarbejdere med særlige evner eller kvalifikationer, der er ansat i den udenlandske del af koncernen, hertil for i en periode at kunne arbejde, uden at der hver gang skal ansøges om opholds- og arbejdstilladelse.
For at lette administrationen af sagerne yderligere indføres der nu en forhåndsgodkendelsesordning for virksomhederne.
Sådan en fås naturligvis kun, hvis man som virksomhed kan dokumentere, at man har indgået en gældende dansk overenskomst, og at der derfor er tale om at arbejde under ordnede forhold.
Adgangen til jobskifte for de udlændinge, som allerede har opholdstilladelse på grund af beskæftigelse, gøres også mere fleksibel, idet muligheden for at skifte job og begynde på et nyt job bliver lettet.
Man kan således sagtens gå i gang med det nye job, mens sagen behandles hos Udlændingeservice.
De udenlandske arbejdstagere kan desuden få deres familier med, under forudsætning af at familien bor samlet i Danmark og kan forsørge sig selv.
Familierne skal mærke, at de er velkomne i Danmark og skal derfor opleve en imødekommenhed, så de får bedre mulighed for at falde til og tage del i det danske samfund, ellers giver det ingen mening. Så der er ingen tvivl om, at udenlandsk arbejdskraft er blevet en berigelse og ikke en trussel, og derfor er det glædeligt, at Dansk Folkeparti, Ny Alliance og Det Radikale Venstre sammen med De Konservative og Venstre viser stor ansvarlighed og vil være med til at forbedre rekrutteringsmulighederne, for med alle de her tiltag er der mulighed for, at vi kan tiltrække den nødvendige udenlandske arbejdskraft.